 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

**התובע הצבאי הראשי –** המערער (ע"י ב"כ, סרן תכלת מרדכי פייגנסון; סרן רואי נחום)

**נ ג ד**

**ח/XXXXXXX רב"ט א' ה' –** המשיב (ע"י ב"כ, עו"ד שאדי עותמאן)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רב"ט א' ה' ב-14 ימים נוספים החל מיום 15 בדצמבר 2024 או עד למתן גזר הדין בעניינו, לפי המוקדם מביניהם, בקשה שהוגשה בהתאם לסעיף 243ב לחוק השיפוט הצבאי, תשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), תשנ"ו - 1996.
2. המשיב נעצר ביום 27 בנובמבר 2023. כתב האישום שהוגש ביום 17 בדצמבר 2024 מייחס לו עבירות של הוצאת נשק מרשות הצבא, לפי סעיף 78 לחוק השיפוט הצבאי וניסיון לעבירות בנשק (סחר) לפי סעיף 144(ב2) לחוק העונשין, תשל"ז - 1977, בצירוף סעיף 25 לחוק העונשין. מעצרו של המשיב הוארך בבית הדין המחוזי עד תום ההליכים בעניינו, לאחר שההגנה הותירה את הבקשה לשיקול דעת בית הדין. מעצרו הוארך בבית דין זה למשך 90 ימים נוספים, ביום 16 בספטמבר 2024. ביום 15 בדצמבר 2024 הוארך מעצרו של המשיב, בהסכמת ההגנה, לצורך קיום דיון לגופו של עניין בבקשתה של התביעה להאריך את מעצרו של המשיב עד יום 29 בדצמבר 2024.
3. נמסר בבקשת התביעה, כי מאז הדיון הקודם המשיכה שמיעת הראיות בתיק, אולם לאחר סיום פרשת התביעה נקשרו הצדדים בהסדר טיעון, שלפיו יודה המשיב בכתב אישום מתוקן, בעבירה של הוצאת נשק מרשות הצבא, והצדדים יטענו לעונש. הדיון נקבע ליום 22 בדצמבר 2024. בשים לב לאמור, ולאור טיב העבירות המיוחסות למשיב ועילות המעצר של מסוכנות כללית וצבאית ועילת הפגיעה במשמעת הצבאית הנובעות מהן, שאינן מאפשרות הסתפקות בחלופה, עותרת התביעה להארכת מעצרו של המשיב. הוטעם, כי לאחר הרשעתו של המערער, נתונה הסמכות להורות על המשך מעצרו להרכב הדן בעניינו (בהתאם לסעיף 61(ג) לחוק המעצרים).
4. ההגנה התנגדה לבקשה ועתרה להורות כי המשיב ישוחרר לחלופת מעצר פתוח ביחידתו. נטען, כי המשיב מצוי במעצר תקופה ממושכת, כי נסיבותיו המשפחתיות אינן פשוטות נוכח מחלתו של אביו וכי גם לאחר הרשעתו צפויה התמשכות הליכים, נוכח כוונת ההגנה לבקש כי ייערך בעניינו תסקיר עונש. בכוונתה גם לפעול להשגתם של מסמכים נוספים שיסייעו בשלב הטיעון לעונש. עוד הביעה ההגנה חשש, כי ההליכים יתמשכו נוכח מצב המלחמה, והאפשרות לדחייה במועדי הדיונים.

**דיון והכרעה**

1. דין הבקשה להתקבל. כידוע, וכפי שנקבע גם בב"ש 50/24 הנ"ל בעניינו של המשיב, בעת דיון לפי סעיף 62 לחוק סדר הדין הפלילי (סמכויות אכיפה - מעצרים) (שהוחל, כאמור, בשינויים המחויבים, בסעיף 243ב לחוק השיפוט הצבאי, התשט"ו - 1955) יש לאזן בין הפגיעה המתמשכת בחירותו של הנאשם לבין הצורך בהגנה על שלום הציבור ובטחונו והצורך להגן על תקינות ההליך הפלילי, וזאת בדרך של התחשבות בחלוף הזמן מאז הושם הנאשם במעצר; חומרת העבירות המיוחסות לנאשם ונסיבותיהן; מידת המסוכנות הנשקפת ממנו; וכן החשש מפני שיבוש הליכי משפט (בש"פ 7430/21 **מדינת ישראל נ' פלוני**,פסקה 12 (2021); בש"פ 85/21 **מדינת ישראל נ' מחאג'נה**, פסקה 10 (2021); ב"ש 15/21 **התובע הצבאי הראשי נ' רס"ר שיליאן** (2021); ב"ש 7/22 **התובע הצבאי הראשי נ' סמל יגר**, פסקה 9(2022)). משכך נועד הדיון כדי לקיים מנגנון של ביקורת שיפוטית על הליכי מעצר ממושכים, תוך בחינה בין השאר של קצב התקדמות ההליך המשפטי בעניינו וצפי התמשכותו בעתיד (בש"פ 4661/21 **ראובן נ' מדינת ישראל**, פסקה 7 (25.7.2021); ב"ש 107/22 **סא"ל דן שרוני נ' התובע הצבאי הראשי**, פסקאות 18-20 (2023)).
2. בעניינו של המשיב נמסר כאמור כי הצדדים הגיעו להסדר טיעון, שעתיד להיות מוצג בפני בית הדין המחוזי בעוד ימים ספורים. מכאן שלא צפויה התמשכות הליכים נוספת בטרם יורשע המשיב במיוחס לו, ולא תעמוד לו עוד חזקת החפות. יוזכר, כי עניינן של העבירות המיוחסות למשיב בכתב האישום הוא בהצעתו, לשני חיילים המשרתים עמו, לגנוב נשק מחייל המתגורר בבית החייל וכי לבסוף עשה כן בעצמו, ואף ניסה למכור את הנשק לקרוב משפחה שלו, ניסיון שסוכל בתפיסת הנשק על ידי משטרת ישראל. כידוע, מקימות עבירות בנשק חזקת מסוכנות סטטוטורית לפי סעיף 21(א)(1)(ג)(2) לחוק המעצרים, והכלל ביחס לעבירות אלה הוא כי יש לעצור את הנאשם מאחורי סורג ובריח (בש"פ 1128/24 **מנאסרה נ' מדינת ישראל**, פסקה 18 (22.2.2024)). לצד עילת המעצר הסטטוטורית מתקיימות בעניינו של המשיב, חייל בשירות סדיר, גם עילת המסוכנות הצבאית ועילת המעצר הצבאית הייחודית, שעניינה פגיעה חריפה במשמעת הצבא (ע"מ 76/24 **התובע הצבאי הראשי נ' רס"ם (מיל') יחזקאלי**,פסקה 36(2024)). בנסיבות אלה, שחרורו של המשיב למעצר פתוח ביחידה צבאית, **ודאי בראי הרשעתו הצפויה**, **יחטא לחלוטין** לעילות המעצר המובהקות המתקיימות בנסיבות העניין.
3. לאור קיומן של עילות מעצר מובהקות, בשים לב למסוכנות הרבה הנשקפת מהמשיב ובראי הכוונה לסיים את התיק בהכרעת דין בעוד ימים ספורים, שממנה נגזרה בקשתה המידתית של התביעה להארכת המעצר בבית דין זה - לא ניתן לקבוע כי מעצרו של המשיב מתמשך מעבר לנדרש. כאמור, לאחר הרשעתו של המשיב, נתונה הסמכות להורות על הארכת מעצרו (עד ל-90 ימים) למותב בית הדין שהרשיעו; וככל שיתעורר החשש מפני התמשכות הליכים צפויה בשלב הטיעונים לעונש, חזקה על הסניגור כי יוכל לפנות אל המותב הנכבד בבקשות מתאימות.
4. בנסיבות אלה, אני נעתרת לבקשת התביעה. מעצרו של המשיב יוארך עד ליום 29 בדצמבר בשעה 14:00 או עד שתינתן הכרעת הדין בעניינו, לפי המוקדם מביניהם.

ניתנה היום י"ז בכסלו תשפ"ה, 18 בדצמבר 2024, בפומבי ובנוכחות הצדדים

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **אל"ם מאיה גולדשמידט**

 **שופטת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן (מיל') קורל מכני**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**